Заняткі 7

ТЭМА: Пустыні

І. УВОДЗІНЫ Ў ТЭМУ.

Здагадайцеся, пра што ідзе гаворка.

Вось пясчаны акіян.

Пяе песню тут бархан,

Санцапёк, пясок паўсюды,

Крочаць з грузамі… *(вярблюды)*.

*Т. Шылько*

*Выкажыце меркаванне пра паходжанне слова “пустыня”.*

ІІ. ПАЗНАВАЛЬНАЯ СТАРОНКА.

Група “Географы”

1. Якую тэрыторыю Зямлі займаюць пустыні?

Ёсць розныя віды пустынь: пясчаныя, камяністыя і нават снежныя (на тэрыторыі Арктыкі і Антарктыкі). З улікам снежных пустынь гэтай прыроднай зоне належыць адна пятая частка ўсёй паверхні Зямлі [1].

Дадатковае заданне: прадставіць інфармацыю ў выглядзе дыяграмы.

2. Якая тэмпература ў пустыні?

Сутачная тэмпература ў пустыні вагаецца ад + 50°С днём да 0°С уначы ў тропіках і субтропіках і да – 40°С у паўночных пустынях. Паветра пустынь характарызуецца асаблівай сухасцю. Адсутнасць вільгаці, асабліва пітной вады, — адна з галоўных цяжкасцей у жыцці жывёл і раслін пустыні [1].

3. Ці сапраўды ў пустыні пуста? Ці сустракаюцца ў пустыні расліны?

Нягледзячы на жорсткія ўмовы, у пустыні можна сустрэць расліны, якія здзіўляюць і захапляюць. Сярод такіх — расліна вельвічыя. Жыццё яе можа доўжыцца да 1000 гадоў, і за ўвесь гэты час яна вырошчвае толькі два велізарныя лісты, карані гэтай расліны — 3 м. У пустыні можна таксама сустрэць вярблюджую калючку, розныя віды кактусаў і іншыя расліны [2].

4. Ці ёсць у пыстыні жывёлы?

У гарачых пустынях жывуць жывёлы, якія хутка рухаюцца. Гэта звязана з пошукамі вады і корму, a таксама з абаронай ад драпежнікаў. Тут водзяцца антылопы, шакалы, гіены, зебры, розныя віды яшчарак і змей. Так, гекон можа рухацца па пяску, які разагрэты да тэмпературы 60°С. У трапічных пустынях жыве шмат насякомых, павукоў і скарпіёнаў. Днём скарпіёны хаваюцца ад спёкі пад камянямі, а ўначы палююць [2].

5. Чаму ў пыстыні вельмі рэдка ідуць дажджы?

Галоўная адметная рыса пустыні — гэта засуха. Яна выклікана тым, што пустыні размяшчаюцца альбо побач з гарамі, альбо практычна на мяжы з імі. Высокія горы перашкаджаюць руху цыклонаў, і большасць ападкаў, якія імі прыносяцца, выпадае ў гарах ці прадгорных далінах з аднаго боку. А на другі бок — туды, дзе ляжаць пустыні, — даходзяць толькі невялікія рэшткі дажджоў. У сувязі з гэтым ападкі бываюць вельмі рэдка: ад аднаго разу ў месяц да аднаго разу ў некалькі гадоў і толькі ў выглядзе ліўняў, бо невялікія ападкі зямлі не дасягаюць — яны выпарыліся яшчэ ў паветры [1].

6. Якая пустыня самая вялікая сярод гарачых пустынь?

Сахара, або Каралева пустынь, — самая вялікая гарачая пустыня свету і другая пасля Антарктычнай пустыня на Зямлі. Яна знаходзіцца на поўначы [Афрыканскага кантынента](https://be.wikipedia.org/wiki/%D0%90%D1%84%D1%80%D1%8B%D0%BA%D0%B0), мае плошчу каля 8,6 млн км² (каля 30 % плошчы Афрыкі, крыху больш за плошчу Бразіліі) [3].

7. Што такое аазіс?

Аазіс — гэта астравок расліннасці ў пустыні. Аазісы ўтвараюцца дзякуючы падземным рэкам або вадаёмам, вада ў якіх здольная дасягнуць паверхні зямлі пры дапамозе дастатковага ўласнага ціску. Наяўнасць аазісаў на шляху каравана — вырашальны фактар для фарміравання гандлёвых маршрутаў [4].

8. Якія цікавыя з’явы сустракаюцца ў пустыні?

У пустыні можна сустрэцца з рознымі дзіўнымі з’явамі. Напрыклад, калі ў пустыні няма ветру, у паветра паднімаюцца драбнюткія крупінкі пылу, утвараючы так званы сухі туман. Пясчаныя пустыні ўмеюць “спяваць”: рух вялікіх пластоў пяску спараджае высокі і гучны, злёгку металічны гук. Вядомыя пустыні і сваімі міражамі, і страшнымі пясчанымі бурамі [1].

9. Што такое міражы?

Міраж — гэта аптычная з’ява ў атмасферы, пры якой на гарызонце ўзнікаюць уяўныя адлюстраванні далёкіх наземных прадметаў або ўчасткаў неба. Міражы ў пустынях тлумачацца тым, што гарачае паветра дзейнічае як люстэрка. З’ява гэта даволі частая. Так, у Сахары штогод назіраецца каля 160 000 міражоў. Ахвярамі міражоў асабліва часта аказваюцца караваны. Людзям здаецца, што на адлегласці 2 – 3 км паўстаюць аазісы, да якіх у сапраўднасці не менш за 700 км! Так, за 360 км ад аазіса Бір-Ула ахвярай міражу стаў караван, які вёў дасведчаны правадыр. Загінулі 60 чалавек і 90 вярблюдаў, што рухаліся за міражом, які прывёў іх на 60 км у бок ад калодзежа [5].

Цікава ведаць!

Насуперак распаўсюджанаму меркаванню, пустыня Сахара не з’яўляецца найбуйнейшай на Зямлі — пальма першынства належыць Антарктычнай пустыні. Але сярод звыклых пустынь з пяском, спякотай і барханамі Сахара займае менавіта першае месца [6].

Вышыня пясчаных дзюн у пустыні Сахара можа дасягаць 160 – 180 м. Гэта вышэй, чым будынак на 70 паверхаў [6].

Кожны год Сахара адваёўвае сабе ўсё больш прасторы. Яна пашыраецца на поўдзень, прасоўваючыся на 5–10 км штогод [6].

Закапа́ўшы спякотным днём у пясок пустыні яйка, можна спячы яго хвілін за 10 – 15 [7].

Чылійская пустыня Атакама — самая сухая з гарачых пустынь, на некаторых яе ўчастках ні разу за ўсю гісторыю назіранняў не было дажджу. Тым не менш на тэрыторыі пустыні жыве каля мільёна чалавек [7].

Якая інфармацыя вам здалася найбольш цікавай? Запішыце.

ІІІ. ЛІНГВІСТЫЧНАЯ СТАРОНКА.

Група “Моваведы”

1. Прачытайце. Запішыце назвы пустынь у алфавітным парадку.

Сахара — самая вялікая гарачая пустыня ў свеце.

Гобі — самая вялікая пустыня Азіі, знаходзіцца на тэрыторыі Манголіі і Кітая.

Вікторыя — займае 40 % тэрыторыі Аўстраліі.

**Атакама — самае засушлівае месца на планеце, знаходзіцца ў Паўднёвай Амерыцы.**

Калахары — самая вялікая з пустынь **Паўднёвай Афрыкі, яе плошча — каля 600 000 км2 [8].**

2. Прачытайце тэксты. Зрабіце паведамленне пра паходжанне назваў пустынь.

Назва “Сахара” згадваецца з I стагоддзя нашай эры. Паходзіць ад слова “араб”[,](https://be.wikipedia.org/wiki/%D0%90%D1%80%D0%B0%D0%B1%D1%81%D0%BA%D0%B0%D1%8F_%D0%BC%D0%BE%D0%B2%D0%B0) якое ў перакладзе азначае “пустыня” [3].

На поўдні Сярэдняй Азіі ляжаць Каракумы — пустыня, якая пакрывае большую частку Туркменістана. У перакладзе з туркменскай мовы “кара” — чорны, “кум” — пясок. Інакш кажучы, Каракумы — гэта чорныя пяскі [8].

3. Разгадайце крыжаванку.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  |  |  |  | 1 |  |  |  |  |  |  |
| 2 |  |  |  |  |  |  |  |  |  |  |  |
|  |  |  |  |  | 3 |  |  |  |  |  |  |
| 4 |  |  |  |  |  |  |  |  |  |  |  |
|  |  | 5 |  |  |  |  |  |  |  |  |  |
| 6 |  |  |  |  |  |  |  |  |  |  |  |
|  |  |  |  | 7 |  |  |  |  |  |  |  |

1. Сыпучая глеба, якая займае большую частку пустыні.

2. Пясчаная пустыня на поўдні Сярэдняй Азіі, якая пакрывае большую частку Туркменістана.

3. Найбуйнейшая гарачая пустыня, размешчаная [на поўначы](https://be.wikipedia.org/wiki/%D0%9F%D0%B0%D1%9E%D0%BD%D0%BE%D1%87%D0%BD%D0%B0%D1%8F_%D0%90%D1%84%D1%80%D1%8B%D0%BA%D0%B0) Афрыкі.

4. Высокая тэмпература паветра, нагрэтага сонцам; гарачыня.

5. Кантынент, на якім знаходзіцца пустыня Сахара.

6. Пясчаныя ўзгоркі дугападобнай формы, нанесеныя ў пустыні ветрам.

7. Буйна́я аднагорбая або двухгорбая жвачная жывёліна пустынь.

*(1. Пясок. 2. Каракумы. 3. Сахара. 4. Спякота. 5. Афрыка. 6. Барханы. 7. Вярблюд.)*

Якое слова схавалася ў слупку па вертыкалі? Якія з адгаданых слоў пішуцца з вялікай літары?

4. Перакладзіце словы на беларускую мову і запішыце іх. Растлумачце правапіс.

Верблюд, верблюжонок, маленький верблюжонок.

ІV. ЛІТАРАТУРНАЯ СТАРОНКА.

Група “Літаратуразнаўцы”

1. Прачытайце.

**Навошта вярблюду горб?**

Жыло-было ў пустыні Сахара маленькае верблюдзяня. Аднойчы яно ўбачыла табун коней. “Яны такія прыгожыя, — падумала верблюдзяня, — а ў мяне такі пачварны горб! Я б хацеў быць падобным да іх”. І верблюдзяня вырашыла пазбавіцца ад гарба. Яно каталася па падлозе на спіне, круціла абруч, прайшло курс масажу, села на дыету. І вось, нарэшце, яго спіна стала роўнай. Верблюдзяня глядзела на сябе ў люстэрка і не магло налюбавацца. Яно вырашыла пакрасавацца перад сябрамі. Яго сябры, верблюдзяняты, былі вельмі здзіўленыя. Яны разглядалі сябра з усіх бакоў, але ніхто чамусьці не пахваліў яго.

Потым верблюдзяня вырашыла пабегаць навыперадкі па пустыні. На старт, увага, марш — і верблюдзяняты пабеглі, імкнучыся перамагчы. Але наша маленькае верблюдзяня неяк хутка пачало стамляцца. Яно моцна захацела піць, вываліла язык і стала цяжка дыхаць. Верблюдзяня так хацела быць прыгожым, што зусім забылася, для чаго вярблюду горб.

У пустыні складана знайсці ваду і ежу. А ў гарбе вярблюда знаходзіцца запас тлушчу, які, расшчапляючыся, дае вярблюду ваду і пажыўныя рэчывы. Так вярблюды могуць перасякаць пустыні і абыходзіцца без пітва да двух тыдняў, а без ежы — да месяца!

Наша верблюдзяня зусім выбілася з сіл. Але, на шчасце, яно ўбачыла непадалёк аазіс. Там было азярцо з вадой, і цень ад пальмаў даваў прахалоду. Верблюдзяня ледзь дабралася да аазіса і стала піць вадзіцу. Доўга яно піло. Пакуль не адчула, што набралася сіл. Потым яно села ў цянёк адпачыць і падумала, што будзе імкнуцца не рабіць больш глупстваў.

Тут прыбеглі верблюдзяняты. Яны заўважылі, што сябра няма, і ўзяліся яго шукаць.

— Што здарылася? — спыталі яны.

— Ужо ўсё ў парадку, — адказала верблюдзяня, устаючы, — мы можам працягваць спаборніцтвы.

— Ой, а ў цябе зноў вырас горб! — заўважыў нехта.

— Гэта ж добра! — сказала наша верблюдзяня і засмяялася, — ну што, пабеглі?

І верблюдзяняты рванулі што ёсць сілы. Яны ўвесь дзень бегалі і весяліліся, пакуль мамы не паклікалі іх спаць [9].

*А. Патапава (пераклад Т. Шылько)*

Чаму верблюдзяня хацела змяніць свой знешні выгляд?

Якім чынам верблюдзяня пазбавілася ад гарба?

На якое пытанне пра жыццё вярблюдаў ёсць адказ у гэтым апавяданні?

Запоўніце табліцу.

|  |  |  |  |  |
| --- | --- | --- | --- | --- |
| **Герой** | **Учынак** | **Матыў** | **Вынік** | **Ацэнка** |
| Верблюдзяня |  |  |  |  |

V. МАТЭМАТЫЧНАЯ СТАРОНКА.

Група “Матэматыкі”

Рашыце задачы.

1. Караван вярблюдаў рухаецца па пустыні са скорасцю 5 км/г. За колькі гадзін ён пройдзе 40 км?

2. Караван вярблюдаў 12 дзён ішоў праз пустыню з сярэдняй скорасцю 4 км/г. Штодня караван рухаўся на працягу 15 гадзін. Якую адлегласць прайшоў караван?

Цікава ведаць!

Дарослы вярблюд можа важыць да 500–800 кг.

У вярблюдаў доўгія і густыя вейкі, якія абараняюць іх вочы ад пяску.

За адзін раз вярблюды могуць выпіць каля 200 л вады.

Вярблюды чуюць крыніцу вады за 50–60 км, беспамылкова знаходзячы аазісы.

Вярблюды валодаюць цудоўным зрокам. Яны здольныя ўбачыць чалавека на адлегласці 1 км, слана, які рухаецца, — за 5 км ад сябе [10].

VІ. ДЫСКУСІЙНЫ КЛУБ.

Паслухайце урывак з верша П. Панчанкі.

**Бедуіны**

Бачыў я ў Афрыцы каля Сахары,

як спрытна вярблюдзіц даілі

з гордасцю непрыступнай на твары

чорныя бедуіны.

Здаецца, бяда:

спякота,

пустыня,

гнеўнае сонца,

пыл.

Вятры гарачыя і густыя

гудуць,

як тэлефонныя слупы.

А ў бедуінаў

з пустыняй

і злітнасць, і роднасць.

Як у нас з нізінамі і далінамі <…> [11]

\* Бедуіны — жыхары арабскага свету, якія жывуць у пустыні і вядуць качавы вобраз жыцця.

Ці любяць бедуіны пустыню? Чаму людзі не пакідаюць гэты спякотны край? Якія з прыказак [12] падыходзяць для абгрунтавання вашых думак?

Усякаму мілая свая старана.

Радзіма маці — умей за яе пастаяці.

Усякай птушцы сваё гняздо міла.

У сваім краі, як у раі.

Спіс выкарыстаных крыніц

1. Пустыни: характеристика и виды [Электронны рэсурс]. — Рэжым доступу : <https://сезоны-года.рф/пустыни.html>. — Дата доступу : 25.04.2022.

2. Животные и растения тропических пустынь [Электронны рэсурс]. — Рэжым доступу : <https://tixas.ru/zhivotnye-i-rasteniya-tropicheskih-pustyn-zhizn-vopreki-kak-vyzhivayut/>. — Дата доступу : 25.04.2022.

3. Сахара — Вікіпедыя [Электронны рэсурс]. — Рэжым доступу : <https://be.wikipedia.org/wiki/Сахара>. — Дата доступу : 25.04.2022.

4. Оазис —Википедия [Электронны рэсурс]. — Рэжым доступу : <https://ru.wikipedia.org/wiki/Оазис>. — Дата доступу : 25.04.2022.

5. Из-за чего происходят миражи в пустыне. Что такое мираж [Электронны рэсурс]. — Рэжым доступу : https://www.gmchan.ru/delivery-and-sales/because-of-what-there-are-mirages-in-the-desert-what-is-a-mirage.html. — Дата доступу : 25.04.2022.

6. 33 интересных факта о пустыне Сахара [Электронны рэсурс]. — Рэжым доступу : <http://мегафакты.рф/интересные-факты-о-пустыне-сахара>. — Дата доступу : 25.04.2022.

7. 18 интересных фактов о пустынях [Электронны рэсурс]. — Рэжым доступу : http://мегафакты.рф/интересные-факты-о-пустынях/. — Дата доступу : 25.04.2022.

8. Самые большие пустыни мира. География [Электронны рэсурс]. — Рэжым доступу : http://samogoo.net/samyie-bolshie-pustyini-mira.html. — Дата доступу : 25.04.2022.

9. Потапова, А. Зачем верблюду горб? [Электронны рэсурс]. — Рэжым доступу : http://pesochnizza.ru/skazka-na-noch/zachem-verblyudu-gorb. — Дата доступу : 25.04.2022.

10. 29 интересных фактов о верблюдах [Электронны рэсурс]. — Рэжым доступу : <https://interesnyefakty.org/interesnye-fakty-o-verblyudah/>. — Дата доступу : 25.04.2022.

11. Панчанка, П. Бедуіны [Электронны рэсурс]. — Рэжым доступу : <http://panchanka.ru/vershy/beduiny>. — Дата доступу : 25.04.2022.

12. Мудрыя дарадцы: прыказкі і прымаўкі / Уклад. Я. У. Янголь. Маст. В. В. Мікіта. — 2-е выд., дапрац. — Мінск : Юнацтва, 1983. — 94 с.

**Т. М. ШЫЛЬКО**,

загадчык кафедры педагогікі

і прыватных методык

ДУА “Гомельскі абласны інстытут развіцця адукацыі”,

кандыдат педагагічных навук, дацэнт